ร้านนี้มาทานหลายทีมาก ว่าจะเขียนรีวิวก็ชวดมาหลายทีมาวันนี้ได้ฤกษ์เขียนกันซะที เหตุเพราะรู้สึกอยากจะบอกว่าร้านนี้ ถึงแม้ไม่ได้เป็นร้านบนห้าง ไม่หรู รอนาน แต่ผมสัมผัสได้ว่าร้านนี้เค้าตั้งใจทำอาหารให้ลูกค้าจริงๆ 

          ผมสังเกตุจากกระทะที่วางเป็นกองพะเนิน ทุกจานที่ผัดให้ลูกค้าจะต้องเปลี่ยนกระทะเป็นกระทะใหม่ โดยจะมีพนักงานคนนึงคอยล้างกระทะตลอด น้ำซุปที่ลวกผักและนำมาผัด ในหม้อผมเห็นเค้าต้มใส่หัวไชเท้าและอาจจะมีกระดูกหมู ผักกระเฉดและคะน้า เค้าจะคัดเฉพาะ ยอดอ่อน และปอกเปลือกก้านคะน้าให้ทานแล้วไม่เหนียว กรอบ อร่อย รวมไปถึงการห่อใบตองสำหรับ ห่อกลับบ้านและใช้ถุงร้อน ผมว่าร้านเค้าอาจจะไม่ได้อร่อยที่สุดสำหรับบางคนแต่ผมว่าเป็นร้านที่ใส่ใจลูกค้าที่สุดร้านนึง

    แต่การจะได้ทานอาหารร้านนี้ต้องอดทนเพราะจะต้องรอ ไม่เคยมีครั้งไหนที่ผมมาทานแล้วจะไม่รอนาน ถ้ามาโชคดีก็20-30นาที ถ้านานมากก็1ชั่วโมง ไม่มีการให้โทรมาสั่งอาหารก่อนถ้ามาทานที่ร้าน แต่ให้โทรสั่งกลับบ้านได้ ผมกะคร่าวๆว่า 1.5ชม. ก่อนจะถึงร้านให้โทรสั่งเลย ร้านนี้ไม่เคยได้เร็วหรอกครับ ผมโทรสั่งตั้งแต่ออกจากออฟฟิต จอดรถแล้วมาซื้อน้ำผลไม้ แล้วเดินมาดู1รอบ วนไปนั่งกินโจ๊กสามย่านหมดไป1ชาม เดินมาดูอีกรอบยังมิวายต้องรออีก10นาที โทรมาสั่งกลับบ้านแล้วแอบมาแกะทานในร้านไม่ได้นะครับ นี่คืออีกข้อห้ามของทางร้าน และข้อแนะนำสุดท้ายให้ทำการบ้านมาด้วยว่าจะสั่งอะไร สั่งในทีเดียวถ้าพลาดสั่งใหม่ ต่อคิวใหม่นะครับ


 ที่ตั้งของร้าน:
ถ้ามาทางถ.พระราม 4 จากหัวลำโพง ก่อนถึงแยกสามย่านให้เลี้ยวซ้ายที่ซอยจุฬา 11 มีจุดสังเกตปากซอยติดถนนใหญ่คือ ร้านสี่โภชนา ให้เลี้ยวเข้าไปแล้วเลี้ยวซ้ายอีกทีที่ซอยจุฬา 46 จะเห็นตึกแถวทางซ้ายมือมีป้ายร้านเล้งกี่อยู่

ที่จอดรถ: ในu-center ราคาไม่แพง แค่10บาทครับ
       
 เปิดจันทร์-เสาร์ (อาทิตย์หยุด) เวลา 11.00-20.30น.

เมนูที่ลอง:
-เส้นหมี่ผักกระเฉด กุ้ง หมู ผักกระเฉดนุ่มเพราะเลือกแต่ยอดอ่อน เผ็ดนิดๆ เส้นหมี่นุ่ม กุ้งสด หมูชิ้นใหญ่หมักมาจนนุ่ม หอมกระเทียม อร่อยครับ

-ข้าวผัดหมูแฮม หมูแฮมมาจากเขาใหญ่ เมนูนี้สั่งกลับบ้าน ผมไม่แน่ใจว่าเค้าใส่ให้ผิดหรือป่าว เพราะมันเหมือนหมูธรรมดา ต้องไปลองใหม่ แต่ข้าวเป็นเม็ดดี ผัดอร่อย ไม่เละเลย

-ราดหน้า กุ้งแม่น้ำและหมู
ราดหน้าผมลองเส้นหมี่ เส้นหอมไหม้ดีครับ กุ้งสดตัวใหญ่แกะก้ามมาด้วย น้ำราดหน้าไม่ข้นมากเท่าไหร่กะลังดี อร่อยครับ

-หมี่ผัดฮ่องกง ทานนานจนจำรายละเอียดไม่ได้ แต่รู้อย่างนึงว่า ผมซึ่งเป็นคนไม่ชอบเมนูนี้ยังว่าอร่อยเลย

ร้านนี้แนะนำให้ไปลองครับ ราคาไม่แพงได้ของดี สะอาด และที่สำคัญได้ฝึกความอดทนครับ